VEGA præsenterer **VEGAs Udvalgte Ivory and Gold fejrer albumrelease i Ideal Bar**

*Danske Ivory and Gold, som er én af VEGAs Udvalgte, debuterer 8. april med albummet Burst. De fejrer i den forbindelse udgivelsen med en koncert i Ideal Bar lørdag den 13. april.*

Den elektroniske soulpop-duo er klar med deres debut, og med albummet *Burst* åbner [Ivory and Gold](https://www.facebook.com/pages/IvoryGold/125909050829797) for et storslået melankolsk univers af modige sammensætninger, der tager den ny nordiske popmusik i en anden retning.

Ambitionerne er høje og ikke til at tage fejl af hos de to musikalske personligheder i Ivory and Gold. Sangerinde og sangskriver Karen Groth byder ind med sin sindrige stemme og tekster om liv og død, der kædes sammen med Ronni Vindahls særprægede guitar-riffs og markante produktioner.

**Debutalbum med høje ambitioner**

I slutningen af 2012 satte Ivory and Gold allerede første spadestik til *Burst* med singlen ”[Nothingness](http://www.youtube.com/watch?v=mwAGEv7YKIk)” og en tilhørende animationsvideo i 3D – og i slutningen af januar trådte de med stor succes ind på live-scenen i 2013, da de spillede en velbesøgt og anmelderost koncert til ”[VEGAs Udvalgte](http://udvalgte.vega.dk/)”.

Siden Karen Groth og Ronni Vindahl fandt sammen professionelt og dannede Ivory and Gold i 2010, har ambitionsniveauet været højt, og efter de i 2011 udgav ep’en *I*, har de i særdeleshed sat baren endnu højere frem mod debutalbummet.

De kan nu opleves live, når de gæster Ideal Bar til deres releaseparty den 13. april.   
  
**Support af ColorKaleido**  
Den danske duo [ColorKaleido](http://colorkaleido.com/), som har eksisteret siden 2011, består af Kim Vagn Wagner (Lastbandalive) og Christine Milton, som slog igennem med hittet Superstar i 2003. Duoen har formået at skabe deres egen klag, hvor lyden er ny og progressiv med et skær af noget velkendt.

**Fakta om koncerten**  
Ivory and Gold pladerelease  
Lørdag den 13. april kl. 20  
Ideal Bar, Enghavevej 40, 1674 Kbh. V  
60 kr. + gebyr (inkl. koncertøl)  
Forsalg via VEGAs hjemmeside, Billetnet og på posthuset.   
[Læs mere og køb billet til koncerten med Ivory and Gold](http://vega.dk/arrangementer/ivory-and-gold-pladerelease-10933.html)